KIRJALLINEN KYSYMYS E-3489/98

esittäjä(t): Carlos Robles Piquer (PPE) komissiolle

(25. marraskuuta 1998)

Aihe: "Afrikan demokraattisen kongressin perustaminen" Lausannessa

25. syyskuuta 1998 ilmoitettiin "Afrikan demokraattisen kongressin" (Congrès Démocratique Africain - African Democratic Congress) perustamisesta Lausannessa (Sveitsi). Se näyttää koostuvan kolmesta ruandalaisesta poliittisesta ryhmästä tai puolueesta. Ensimmäinen allekirjoittaja on entinen puolustusministeri James Gasana, jonka oli paettava Ruandasta vuonna 1993. Julkilausumassa tuomitaan niin hutujen kuin tutsien ääriainesten tekemät rikokset sekä puhutaan vapaan, demokraattisen, rasisminvastaisen ja Afrikan yhdentymisliikettä kannattavan Ruandan puolesta.

Samaan aikaan tulee uutisia Kongon demokraattisen tasavallan maakunnan Etelä-Kivun ja erityisesti sen pääkaupungin Bukavun hirveästä tilanteesta. "Interhamwe" -ryhmiin kuuluvat hutusotilaat ovat aloittaneet toimet melko vahvoissa asemissa olevia ruandalaisia ja ugandalaisia sotilaita vastaan, jotka eivät ole saaneet palkkojaan ja elävät ryöstelemällä. USA:n vastainen mieliala ja epäluottamus Euroopan unionia kohtaan on lisääntymässä kansalaisten keskuudessa.

Voisiko komissio täydentää, kommentoida tai korjata edellä olevia tietoja taikka antaa asiasta lisätietoja?

Komission jäsenen João de Deus Pinheironkomission puolesta antama vastaus

(11. joulukuuta 1998)

Ruandan nykyistä hallitusta muodostettaessa perusteena olivat vuonna 1993 tehdyt Arushan sopimukset, joissa määrätään sellaisen kansallisen yhtenäisyyden hallituksen muodostamisesta, jossa ovat edustettuna useat eri poliittiset puolueet. Samat sopimukset kieltävät tietyt poliittisen toiminnan muodot.

On selvää, että Ruandan nykyinen tilanne kuvastaa vain siirtymävaihetta ja että koko Ruandan kansan on oltava mukana suunnittelemassa maan tulevaisuutta. Niinpä komissio suhtautuu mielenkiinnolla kaikkiin tätä pohdintaa koskeviin aloitteisiin toivoen samalla, että niin maan sisällä kuin sen ulkopuolellakin saataisiin aikaan todellinen ja rakentava vuoropuhelu, jossa kaikki ruandalaiset ovat mukana. Syyskuun 25. päivänä 1998 annettu ilmoitus "Afrikan demokraattisen kongressin" perustamisesta antaa kuitenkin aiheen epäillä perustajien pyrkimyksiä etsiä poliittisia ratkaisuja, koska he kerran esittävät vetoomuksen "taistella Ruandassa vallassa olevaa diktatuuria vastaan". Komissio tietää, että demokratisoitumisen Ruandassa on edettävä, mutta sen on tapahduttava vuoropuhelun keinoin. Yllyttäminen aseelliseen taisteluun voi ainoastaan vaikeuttaa selkkauksia ja lisätä etnistä ja poliittista kärjistymistä ja johtaa uusiin inhimillisiin kärsimyksiin.

Kivun tilanteen huolestuttavan kehityksen osalta komissio voi vain vahvistaa arvoisan parlamentin jäsenen esittämät tosiasiat ja yhtyä hänen huoleensa. Tietoisena siitä, että selkkauksen voivat viime kädessä ratkaista ainoastaan afrikkalaiset itse, komissio pyrkii omalta osaltaan luomaan edellytykset sekä sisäisesti että ulkopuolisten tahojen kanssa käytäville neuvotteluille ja vuoropuhelulle, jotka voisivat johtaa kestävän rauhan aikaansaamiseen Suurten järvien alueella ja Afrikan keskiosassa.

Komissio on edelleen valmis ottamaan osaa Kivun kunnostamis- ja jälleenrakennustyöhön ja tukemaan oikeusvaltion muodostamiseen tarvittavien rakenteiden perustamista heti, kun maan tilanne sen sallii. Parhaillaan selvitetään mahdollisuuksia toimittaa humanitaarista apua ihmisille, joiden tilanne on vaikea tämän jo jatkuvalta näyttävän selkkauksen johdosta.